„MOŽNO SPRÍSTUPNIŤ“

Návrh na vymenovanie vrchného inšpektora
Úradu na ochranu osobných údajov Slovenskej republiky

Podľa § 37 ods. 3 zákona č. 428/2002 Z. z. o ochrane osobných údajov vrchného inšpektora vymenúva vláda Slovenskej republiky na návrh predsedu úradu. 

Podľa § 37 ods. 4 zákona č. 428/2002 Z. z. o ochrane osobných údajov funkčné obdobie vrchného inšpektora je päť rokov a do funkcie ho možno vymenovať opakovane.

Mgr. Ľubošovi Stankovianskemu, ktorý vykonáva funkciu vrchného inšpektora od 
1. októbra 2002 uplynie funkčné obdobie 30. septembra 2007. Vzhľadom na skutočnosť, že je nevyhnutné plynule, odborne a kvalifikovane zabezpečovať plnenie úloh, ktoré vyplývajú Úradu na ochranu osobných údajov Slovenskej republiky zo zákona č. 428/2002 Z. z. o ochrane osobných údajov v znení neskorších predpisov v oblasti výkonu dozoru nad ochranou osobných údajov, je potrebné vymenovať vrchného inšpektora na nové funkčné obdobie. 

V nadväznosti na uvedené a v súlade s  § 37 ods. 3 a 4 zákona č. 428/2002 
Z. z. o  ochrane osobných údajov predkladám návrh na vymenovanie Mgr. Ľuboša Stankovianskeho za vrchného inšpektora Úradu na ochranu osobných údajov Slovenskej republiky na funkčné obdobie od 1. októbra 2007.

Navrhovaná osoba Mgr. Ľuboš Stankoviansky sa problematike ochrany osobných údajov profesionálne venuje od roku 1997 a v tejto súvislosti zastával viacero riadiacich pozícií. Pôsobil ako vedúci Útvaru registrácie informačných systémov na odbore štátneho informačného systému Štatistického úradu SR, bol zástupcom splnomocnenca na ochranu osobných údajov na Úrade vlády SR a po zriadení Úradu na ochranu osobných údajov pôsobí vo funkcii vrchného inšpektora a riadi Útvar inšpekcie ochrany osobných údajov. Má dlhoročné skúsenosti v oblasti kontrolnej a dozornej činnosti. Bol jedným z hlavných konzultantov v prístupovom procese SR do EÚ pri aproximácii smernice EP a Rady 95/46/ES a Dohovoru RE 108 do právneho poriadku Slovenskej republiky a je spolutvorcom zákona o ochrane osobných údajov. Za oblasť ochrany osobných údajov vypracúva expertné posudky a stanoviská. Ide o jedného z najskúsenejších odborníkov na problematiku ochrany osobných údajov v Slovenskej republike. 

Navrhovaná osoba spĺňa kvalifikačné a osobnostné podmienky ustanovené na výkon funkcie vrchného inšpektora v § 35 ods. 4 a 5 v nadväznosti na § 37 ods. 5 a v § 37 ods. 3 zákona č. 428/2002 Z. z. o ochrane osobných údajov, nie je členom žiadnej politickej strany ani politického hnutia a doložila výpis z registra trestov nie starší ako tri mesiace ako doklad o bezúhonnosti. Svojimi odbornými znalosťami a profesionálnymi skúsenosťami najlepšie spĺňa predpoklady na kvalitné a úspešné plnenie funkcie vrchného inšpektora Úradu na ochranu osobných údajov Slovenskej republiky. 

Z uvedených dôvodov v súlade s § 37 ods. 3 zákona č. 428/2002 Z. z. o ochrane osobných údajov odporúčam vláde Slovenskej republiky vymenovať za vrchného inšpektora Úradu na ochranu osobných údajov Slovenskej republiky Mgr. Ľuboša Stankovianskeho.